  Анжелика Тихонова корреспондент Глазкарын удмурт кылэз дышетонъя гимнази классъёс, нош азьланяз - Флор Васильев нимо йӧскалык гимназия усьтон сярысь вераськизы. Со сярысь «ВКонтакте» мерлыко вотэсысь бамаз Глазкарысь дышетӥсьёсты дасянъя кун институтлэн кивалтӥсез Янина Чиговская-Назарова ивортӥз. Глазкарлэн тӧроез Сергей Коновалов дорын кенешонэ Удмуртиысь йӧскалык политикая министр Лариса Буранова, Кун Кенешысь тодосъя, дышетонъя, лулчебертъя, йӧскалык но егитъёсын ужан политикая но спортъя ялан ужась ӧрилэн кивалтӥсез, «Удмурт Кенеш» Татьяна Ишматова, Удмуртиысь дышетонъя но тодосъя министрлэн воштӥсез Ирина Крохина, Кар думалэн тӧроез Игорь Волков но карысь дышетсконниослэн но мер огазеяськонъёслэн ыстэм муртъёссы пыриськизы. Пумиськон бере Лариса Буранова «Фейсбукысь» бамаз гожтӥз, Удмуртилэн кунлыкезлы 100 ар тырмонлы дасяськон радлыклэн одӥгез люкетэз - удмурт кылэз дышетонъя школаослэсь сӧзнэтсэс азинтон уж.  Глазкарын но Можгаын йӧскалык гимназиос усьтон ужпум сярысь вераськон кемалась мынэ. Шумпотӥсько но тау карисько Сергей Коноваловлы, соя ужаны кутским шуыса Лариса Буранова, Удмуртиысь йӧскалык политикая министрКенешонэ пыриськисьёс нимысьтыз пусйизы, йӧскалык сӧзнэтэз котыр ласянь азинтоно шуыса. Йӧскалык программалэн валтӥсь юрттӥсез Глазкарысь пединститут луоз. Ӵапак отын удмурт кылъя дышетӥсьёсты, нылпи садъёсын йӧскалык группаосын визьнодасьёсты дасяны быгато.  Милям со понна ваньмыз вань: ужзэс гажась, яратӥсь ӧнерчиосмы но, аспӧртэм ужан амалъёсмы но, туала тӥрлыкен но дышетон пособиосын инъетмы но Янина Чиговская-Назарова, Глазкарысь дышетӥсьёсты дасянъя кун институтлэн кивалтӥсезЧакланъёсъя, удмурт гимнази классъёс карысь 16 но 17 номеро школаосын ужаны кутскозы. Глазкарлэн тӧроез Сергей Коновалов йӧскалык классъёсты усьтонъя ужась группа кылдыны косӥз.  Удмурт кылэз дышетыны мылкыдэз ӝутыны быгатоз уйпал ёросъёсын этнотуризмъя кластерез кылдытон но. Тодэ вайытом, 2017-тӥ арын Глазкарысь 17 номеро школаын «Флор Васильев нимо йӧскалык гимназия» ӵектосэз быдэсъяны кутскизы. Тегъёс: Дышетон Удмуртия Глазкар удмурткыл ГГПИ Удмуртилэнкунлыкезлы100ар йӧскалыкполитика 100ар  